陳淽菁陳淑蘭因一事反目20年 介懷百萬富翁答錯被取笑:好唔公平
伍仲衡、周國豐主持的網台節目《週五有周伍》,上集請來陳淑蘭(蘭子)與陳淽菁(前名:陳芷菁)做嘉賓,之前蘭子在節目上因率直個性大爆料,引起不少迴響,所以今集大批觀眾擔定櫈仔食花生。本集節目主題為「朋友」,雖然蘭子與淽菁現時分屬好友,但兩人早年原來因一事反目20年,蘭子曾在專欄寫臭對方,前年才破冰。此外,淽菁因23年前參加《百萬富翁》答錯問題,被網民笑足多年,她坦言對此事介懷,覺得事前嚴重性絕不至於要講足這麼多年,指網民很無聊。
陳淽菁在節目上指,周國豐與蘭子是自己與大狀老公張錦榮的紅娘,她說:「嗰時我喺港台節目講自己鍾意咩類型嘅男人,我話個樣最好老過我,最好結過婚,因為我覺得結過婚嘅男人,佢第二次會識得珍惜。」蘭子就說,淽菁的老公是蘭子舊愛William的好友,張錦榮當年失戀,蘭子曾介紹一位女歌手與對方認識,惟最終二人作息時間不合適,便沒有再發展下去。其後蘭子再介紹淽菁給張錦榮,二人一拍即合。
被問結怨因由,蘭子說:「我同佢冇鬧過交,由始至終係我潑婦罵街,仲要公器私用,因為我嗰時喺報紙有專欄,我仲要寫『我為什麼憎恨陳芷菁』,上過封面。」蘭子解釋,以前有段時間,自己與當時的男友祈文傑、陳淽菁和另一位朋友常四人行結伴去玩,怎料那位朋友原來搬弄是非、挑撥離間,令淽菁與蘭子產生嫌隙,「嗰個人話,你小心啲陳淽菁,佢話當時同我拍拖嗰個男朋友會鍾意陳淽菁多啲,如果佢鍾意祈文傑,祈文傑根本唔會揀我。」
淽菁表示從未嬲過對方,覺得對方只是細路女脾氣,深知對方只是被他人的說話影響到,「一路以嚟,發生過咩事我唔鍾意出嚟講返,發生咗任何嘢,傷害我嘅人總會有因果。但我同我家人都冇嬲過佢,佢係咁多個蝦我嘅人入面,唯一一個會同我講唔好意思。」淽菁又跟蘭子說:「嗰時你已經介紹咗我老公畀我認識,已經同我發展緊,但係你又相信咗別人。嗰時我喺好多飯局都見到祈生好錫佢,錫到不得了,喺我角度,我點會咁白癡講埋啲咁嘅嘢?」蘭子續說,那段時間祈文傑曾問自己,如果有兩份禮物,她會揀玉戒指還是近代畫,蘭子答玉戒指,男方就說:「嗱,淽菁就會揀近代畫,因為佢有文化吖嘛。」也令蘭子心裡不是味兒。
二人從01年開始就不相往來,廿多年來冇見面,直至22年方在飯局上破冰,知道原來當年是一場誤會,蘭子說雙方重逢後,自己曾向淽菁媽咪道歉,說「我搞到你個女」,但對方很大方說從未怪責蘭子。
淽菁近半年由「陳芷菁」改名為「陳淽菁」,她說因為「芷」、「菁」都是草花頭,會很乾,所以有高人建議她在名字加「水」,而改名後她覺得自己EQ高了,沒以前那麼易生氣。伍仲衡說淽菁過往常在劇集做專業人士,而且感覺端莊、知性,淽菁有感而發說,世界很不公平,如果蘭子有不懂的知識,大家見她得得意意都不會笑她,但因為自己感覺專業,一有不知曉的東西就會被人覺得很蠢。蘭子帶到《百萬富翁》的話題,說:「佢答錯一條問題,啲人笑佢幾耐!」
事緣當年淽菁與鄧光榮參加亞視的《百萬富翁》,當時有一條題目:「以下那部不是莎士比亞四大悲劇之一?」,她自信滿滿答題,主持人陳啟泰叫她三思,但淽菁就說:「我讀Drama㗎!」、「啱㗎喇,拍定手先啦!」並與拍擋鄧光榮擊掌。誰知原來答錯了,她一臉錯愕,自此網民就因她太有自信的表現不時回帶,笑足多年。
淽菁直指取笑她的人無聊:「我淨係覺得一樣嘢,其實有冇咁嚴重呢?有冇咁嚴重?幾廿年前我未結婚未生仔之前嘅一件事,要講到而家?我覺得呢一樣嘢,唔好問佢係咪一個遊戲節目,我哋絕對冇可能攞到100萬,唔好理佢後面發生咩事,但係我會覺得呢個人生好唔公平,就係因為我個樣睇落好Serious、好嚴肅、好智慧型,你只要有一樣嘢,錯咗,就講你一世。」問到是否很介意別人的話,她說:「我係覺得好無聊,一個問題不停不停喺我message度留言。」、「我會唔開心,因為我覺得好無聊。」蘭子卻睇得很開,叫她「唔好上心!」,又表示自己都會俾人笑:「好多人都笑我好多嘢,但係笑咪笑囉,我做娛樂㗎嘛,得得意意,答錯嘢令到你笑,咁樣咪開心囉,你開心咪得囉。」周國豐就搬出已故才子黃霑的一番話,說霑叔都叫大家不要事事介意,愈睇得多書反而愈發現自己渺小,我們每個人都一定有很多不熟悉的範疇和知識。
節目上四位又講到敵人,蘭子直認在這個圈不喜歡很多人,但不會互相傷害,周國豐則提到一次訪問經歷。他說有一個藝人去到訪問現場,方知道由周國豐主持,便向經理人說不喜歡周國豐、不想接受他的訪問,原來是因為不想被他問到緋聞。淽菁理解有藝人會有這樣的想法,周國豐卻說,當年娛樂圈風氣就是如此,觀眾喜歡睇花邊新聞多於關心作品,想記者或主持「問衰嘢」。
以往都有不少是非的蘭子,則相對豁達大方,她稱:「出得嚟行,你問我緋聞,我會有智慧點答,因為喺呢行㗎嘛,大佬,行得出嚟嘅時候,一定有緋聞。有啲人紅嘅時候話『你唔好問我緋聞』,人有高有低,當佢低嘅時候佢又會不斷求你,話『我有咩新聞呀,你問我啦!』你紅嗰時就睇唔起人,低嗰時又想咁樣?你喺得呢行嘅話,你要自己幫自己,你醒嘅話,人哋問你緋聞你會知道點樣兜。」她說譚詠麟多年來都有不少緋聞,但他從不拒答,只是笑笑口,這便是為何對方可以做「校長」、屹立多年的原因。